Αιτιολογήσεις ψήφου
Laima Liucija Andrikien
(EN) Κύριε Πρόεδρε, όταν μίλησα κατά τη διάρκεια της συζήτησης για την υπόθεση της Galina Kozlova, εξέφρασα την ευγνωμοσύνη μου στους συναδέλφους μας από την Ομάδα ΕΛΚ-ΕΔ, κ. Kelam, κ. Landsbergis και κ. Tannock, που είχαν την πρωτοβουλία για αυτό το ψήφισμα. Ενημερώθηκα αργότερα ότι η αρχική πρωτοβουλία ανήκε στον εσθονό συνάδελφό μας, κ. Savi, από την Ομάδα ALDE. Θα ήθελα, ως εκ τούτου, να εκφράσω τον σεβασμό και την ευγνωμοσύνη μου σε εκείνον.
Marcin Libicki
(PL) Στο θέμα της Νιγηρίας, ψήφισα υπέρ του ψηφίσματος που κατέθεσε η Ομάδα του Ευρωπαϊκού Λαϊκού Κόμματος (Χριστιανοδημοκράτες) και των Ευρωπαίων Δημοκρατών. Δεν θεωρώ ότι πρόκειται για ένα καλό ψήφισμα, αλλά πιστεύω ότι, αν υιοθετούσαμε το κοινό ψήφισμα που κατέθεσε η Αριστερά, θα προκαλείτο πολύ μεγαλύτερη δυσφήμιση για το Σώμα. Πιστεύω ότι με το ψήφισμα που κατέθεσε η Ομάδα του Ευρωπαϊκού Λαϊκού Κόμματος σημειώνεται μεγαλύτερη πρόοδος.
Πρόεδρος
Σας υπενθυμίζω ότι δεν γίνονται δεκτές αιτιολογήσεις ψήφου σχετικά με επείγοντα θέματα.
Zbigniew Zaleski
(FR) Κύριε Πρόεδρε, θα ήθελα απλώς να προσθέσω μια λέξη σε αυτό που ανέφερε ο κ. Libicki: η πρόταση της Ομάδας του Ευρωπαϊκού Λαϊκού Κόμματος (Χριστιανοδημοκράτες) και των Ευρωπαίων Δημοκρατών δεν αποτελεί αποτέλεσμα συμβιβασμού.
Πρόεδρος
Οι αιτιολογήσεις ψήφου έληξαν.
Πριν κηρύξω τη λήξη της συνόδου, πρέπει να προβώ σε μερικές ακόμη ανακοινώσεις.
